钦定古今图书集成/明伦汇编/交谊典/第042卷 > 《怀君子赋》杨襄
## 钦定古今图书集成/明伦汇编/交谊典/第042卷 > 《怀君子赋》杨襄

“繄岑楼之翼翼兮，倚层城之隩隈。敞八窗以轩豁兮，
仰飞甍之崔嵬。面云山之矗矗兮，喧江声之若雷。”肆
瑶席以郑重兮，呈琅玕与瑰瑰。诞延宾之翠馆兮，倚
吹箫之凤台。搴罗帏之芙蓉兮，盼美人而和偕。羌素
怀而耿耿兮，望青鸾之不来。谨修容以遥睇兮，隔云
軿乎徂徕。宛清梦之缱绻兮，忽中宵以惊猜。步广庭
以夷犹兮，瞻牛女而徘徊。援猗兰以写抱兮，拂素琴
之凝灰。希盛年以绸缪兮，何参辰之或乖。忆黄鸟之
嘤嘤兮，感宾鸿之独哀。“炯予心之如璧兮，怅远道而
悠哉。已矣乎，燕议诎兮训狐是咍，荃蕙疏兮蔓草盈
阶。曷归去兮剪故山之莱。”望玉京兮阊阖，漫浮云兮
不开。整罗袜以彳亍，沾白露兮苍苔。仰碧虚之明月。
庶流影于君怀。